પાલનપુર ખાતે ઢુંઢીયાવાડી વિસ્તારમાં આવેલી એસ. એન. કોઠારી પ્રાથમિક શાળામાં ફરજ બજાવતાં પ્રજ્ઞાચક્ષુ શિક્ષકો નિતેશકુમાર સુખડીયા અને મહેશભાઇ સોલંકીએ આક્ષેપો કરતાં જણાવ્યું હતુ કે, અમને શાળામાં સંગીત શિક્ષક તરીકે ફરજ પર મુકવામાં આવ્યા છે. પરંતુ શાળાના આચાર્ય દ્વારા અન્ય વિષયો ભણાવવા માટે આપ્યા છે. સંગીતનો વિષય જ બંધ કરી દેવામાં આવ્યો છે. શાળાના છાત્રોને સંગીતની કોઇ સ્પર્ધામાં ભાગ લેવા મોકલવામાં આવતા નથી. અધુરામાં પુરૂ હવે ગુજરાતી વિષયના પ્રશ્નપત્રો ચકાસવા માટે આપવામાં આવ્યા છે. અમે પ્રજ્ઞાચક્ષુ છીએ. પેપર ચકાસણી અમારી મર્યાદા બહાર છે. કોઇ વ્યકિત પાસે પેપર ચકાસણી કરાવીએ તો છાત્રને અન્યાય થવાની પુરેપુરી શક્યતાઓ છે. આચાર્ય દ્વારા અગાઉ પણ અમને કાર્યને લઇ હેરાન કરવામાં આવ્યા હતા. આ અંગે જિલ્લા પ્રાથમિક શિક્ષણાધિકારીને પણ રજૂઆત કરી હતી. પરંતુ કોઇ તપાસ કરવામાં આવતી નથી. અમને આ શાળામાંથી બદલી કરીને અન્ય શાળામાં મુકવામાં આવે તેવી અમારી માંગણી છે. જો કે આક્ષેપ પ્રતિઆક્ષેપ અંગે તપાસ કરવામાં આવે તો સત્ય સામે આવી શકે તેમ છે.